Rovaniemen Kiekko

Rovaniemen Kiekko eli RoKi on suomalainen jääkiekkoseura, joka perustettiin vuonna 1979. Se toimii Rovaniemellä Lapin maakunnassa. RoKi nousi suomalaisen jääkiekon toiseksi korkeimmalle sarjatasolle Mestikseen kaudeksi 2015–2016. Rovaniemen Kiekko pelaa kotiottelunsa Lappi Areenalla Rovaniemellä. RoKin yleisömäärät ovat olleet jo usean kauden ajan Mestiksen suurimpien joukossa.
RoKin naisten edustusjoukkue pelaa Suomen korkeimmalla sarjatasolla Auroraliigassa. Kaudella 2024–2025 RoKin naiset joutuivat paras viidestä -putoamiskarsintaan Naisten Mestiksen mestaria, Rauman Lukkoa, vastaan. RoKi kuitenkin voitti karsinnan ratkaisevassa 5. ottelussa otteluvoitoin 3–2, säilyttäen niukasti sarjapaikkansa.
Historia.
RoKi on vuonna 1979 perustettu jääkiekkoseura. 1980-luvun ajan seuran päätehtävä oli pitää yllä Rovaniemen jääkiekkoharrastamista, eikä tuolloin Lapinaukean luonnonjääkaukalossa pelannut seura kyennyt nostamaan toimintansa tasoa silloista III-divisioonaa korkeammalle. 1990-luvulla, rovaniemeläisen jääkiekon siirryttyä tekojääaikaan, seuran harrastajamäärät alkoivat hiljalleen kasvaa. Vuonna 1995 seuran edustusjoukkue nousi silloiseen II-divisioonaan, nykyiseen Suomi-sarjaan. Seuran uuttera juniorityöskentely huomioitiin vuonna 1997 Nuori Suomi -sinetillä. RoKi oli täten Lapin ensimmäinen sinetillä palkittu jääkiekkoseura, ollen samalla koko Suomen kymmenes.
Vuonna 2002 perustettiin RoKi-79 Hockey Oy, jonka alaisuuteen siirrettiin ainoastaan edustuskiekkoilu. Samaan aikaan perustettiin myös RoKi II (nykyinen RoKi A), joka siirtyi vanhemman ry:n alaisuuteen. Samaan tapaan kuin RoKi II, myös seuran juniorikiekkoilu pysyi ry:n alaisuudessa. 
Vuonna 2004 RoKi Hockey asetti selväksi päätavoitteekseen nousun sarjatasoa ylemmäs, Mestikseen. Tavoitteen oli määrä toteutua seuraavan kolmen vuoden aikana. Seura voittikin oman lohkonsa Suomi-sarjassa kahtena kautena peräkkäin (2004–2005 ja 2005–2006), mutta menestys lohkovaiheen jälkeisissä pudotuspeleissä oli molempina kausina silti erittäin vaatimatonta.
Kaudella 2008–2009 RoKi oli taas kerran oman lohkonsa ensimmäinen, mutta tällä kertaa myös koko Suomi-sarjan toinen, joka oikeutti paikan Mestiksen karsintasarjaan. RoKi pelasi karsintasarjassa itsensä toiseksi, kahden parhaan noustessa Mestikseen. RoKi voitti ratkaisevassa karsintaottelussa Savonlinnan Pallokerhon loppulukemin 4–3, nousten kaudelle 2009–2010 Mestikseen. Ratkaisuottelua seurasi lähes täysi jäähalli, noin 3 200 katsojaa.
RoKin Mestis-kausi 2009–2010.
RoKin nousua Mestikseen pohjustanut kiekkohuuma jatkui myös uudella sarjatasolla. Mestiksen vaatimusten mukaisesti remontoitu jäähalli oli alkukaudesta loppuunmyyty ja uusia yhteistyökumppaneita tuli mukaan RoKin toimintaan. Seura asetti ensimmäisen Mestis-kautensa tavoitteeksi pudotuspeleihin pääsyn sekä sarjapaikkansa säilymisen. 
RoKin noustua Mestikseen SM-liigajoukkue Oulun Kärpät tarjosi joukkueelle farmisopimusta, joka olisi mahdollistanut pelaajien nostot SM-liigajoukkueeseen ja päinvastoin. Kärppien ja RoKin oli tarkoitus pelata ystävyysottelu Rovaniemellä 16. joulukuuta 2009, jonka tuotoilla Kärpät olisi ostanut RoKin osakkeita. RoKi tarjosi Kärpille jopa 20 prosentin osakkuutta, mutta Kärpät itse oli käytännössä kiinnostunut vain kymmenestä prosentista. Lopulta ystävyysottelu (ja samalla koko yhteistyöajatus) kariutui negatiivisen julkisuuden johdosta, kun rovaniemeläinen faniyhdistys Rumpuryhmä ry teki aiheesta julkilausuman, jossa kehotettiin boikotoimaan tapahtumaa ja osallistumaan Kärppien niin sanottuun "poisostoon". Perusteena tälle kaikelle oli se, että RoKin ja Kärppien välinen farmisopimus olisi estänyt RoKin nousun SM-liigaan.
Mestiksessä RoKi menestyi lopulta vaisusti, vaikka sekä yleisön että seuran odotukset olivat intohimoisia ja suuria. RoKi voitti ensimmäisen Mestis-kautensa 45 ottelusta vain kahdeksan varsinaisella peliajalla. Joukkue jäi sarjataulukon viimeiseksi, joutuen yhdessä toiseksi viimeisen Heinolan Kiekon (HeKin) kanssa karsintasarjaan Suomi-sarjan kahden parhaiten sijoittuneen joukkueen kanssa. Nämä joukkueet olivat oululainen Kiekko-Laser ja tuusulalainen KJT TuusKi. 
Karsintasarjan jälkeen sekä RoKilla että Kiekko-Laserilla oli kummallakin 11 pistettä. Tasapisteiden vuoksi viimeisestä Mestis-paikasta pelattiin uusintaottelu RoKin kotihallissa. RoKin yhden kauden mittainen Mestis-taival päättyi Lappi-areenan kotiyleisön edessä kitkerään sarjasta karsiutumiseen, kun Kiekko-Laser oli ratkaisevassa ottelussa parempi loppulukemin 4–2 (2–4). Kärpät teki Kiekko-Laserin kanssa farmisopimuksen vielä samana keväänä.
Kaudeksi 2010–2011 RoKi palasi jälleen Suomi-sarjaan.
Suomi-sarja ja nousuyritykset Mestikseen.
Kaudella 2010–2011 RoKi oli oman alkulohkonsa toinen ja voitti koko Suomen laajuisen Suomi-sarjan ensimmäisen kerran koko seuran historiassa. Se pääsi jälleen karsimaan Mestis-paikasta yhdessä Kooveen, HCK:n ja Mestiksen runkosarjan viimeisen joukkueen Hokin kanssa. Järjestelmä oli muuttunut edellisvuodesta siten, että nyt vain karsintojen voittaja nousisi Mestikseen, kahden parhaimmin sijoittuneen joukkueen sarjanousun sijasta. Sarja pelattiin kaksinkertaisena. RoKi pelasi karsinnoissa hyvin, tasaten voitot Hokin kanssa ja pelaten vahvasti HCK:ta vastaan kahdessa ottelussa, mutta jäi lopulta niukasti ulos Mestis-paikasta. Karsiutumisen syynä nähtiin yllättävä tappio karsintasarjan heikoimpana pidetylle Kooveelle toisessa ottelussa, jonka johdosta Hokki säilytti Mestis-paikkansa kahden pisteen erolla RoKiin.
Kaudella 2012–2013 RoKi lähti jälleen tavoittelemaan Mestis-nousua. RoKi saikin koottua hyvin vahvan joukkueen, jolla se voitti Suomi-sarjan alkulohkonsa kohtuullisella piste-erolla. Alkusarjan jälkeen joukkueeseen liittyivät RoKin kasvatit Antti Iivari ja Henri Fomin, joiden uskottiin vahvistavan joukkuetta entisestään. RoKi voitti myös loppusarjan, edeten Mestiksen karsintoihin Nokian Pyryn ja KeuPa HT:n kanssa. Karsinnoissa se voitti kaksi ensimmäistä peliään, johtaen sarjaa Mestis-joukkue HCK:n kärsittyä yllättäen pistemenetyksen Pyrylle. RoKi kuitenkin hävisi HCK:lle ja menetti pisteen KeuPaa vastaan, joten Rovaniemen Lappi Areenalla pelatussa viimeisessä ottelussa RoKin oli pakko voittaa HCK viedäkseen sarjan ratkaisun uusintaotteluun. HC Keski-Uusimaa kuitenkin voitti ottelun loppulukemin 4–2 (2–4), Mestiksen jäävän RoKille jälleen kerran pelkäksi haaveeksi.
Kauden 2013–2014 Suomi-sarja pelattiin valtakunnallisena sarjana, joka tiesi lisääntyneitä matkustuskustannuksia niin RoKille kuin muillekin sarjan joukkueille. Lisäksi maalivahti Tuukka Huumosen lopettaminen kesken kauden aiheutti ongelmia joukkueelle. Kuitenkin RoKi selviytyi runkosarjan voittajaksi vain kahden pisteen erolla toiseksi tulleeseen S-Kiekkoon. Pudotuspelien 1. kierroksella vastaan asettui KeuPa HT. Rovaniemeläiset kuitenkin hävisivät keuruulaisille, kun KeuPa HT voitti ottelusarjan suoraan otteluvoitoin 2–0. Näin ollen RoKin nousuhaaveet jouduttiin jälleen siirtämään seuraaville kausille. Kaudella 2014–2015 RoKi sijoittui runkosarjassa neljänneksi. Pudotuspeleissä puolivälierien vastustajaksi asettui Bewe TuusKi. Rovaniemeläiset kuitenkin hävisivät tuusulalaiselle paras kolmesta -ottelutavalla pelatun puolivälieräsarjan otteluvoitoin 3–1 (1–3).
Suomen Jääkiekkoliiton lisenssikomitean päätöksellä RoKi nostettiin Mestikseen kaudeksi 2015–2016 niin sanotulle "villi kortti" -paikalle. Myös Kokkolan Hermes nostettiin samaan aikaan ja samoilla säännöillä Mestikseen.